Okresná prokuratúra Veľký Krtíš 
Banícka 3, 990 80 Veľký Krtíš 	

Sp. zn. : Pv 41/13/6610	Veľký Krtíš, 13.12.2013
EEČ : 2-50-91-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Veľký Krtíš
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
v trestnej veci pre prečin zanedbania povinnej výživy podľa § 207 odsek 1, 3 písmeno b) Trestného zákona, ktorého sa mal dopustiť obvinený na tom skutkovom základe, že 
- od 28.01.2000 do 16.09.2009 na neznámom mieste si ako otec neplnil vyživovaciu povinnosť k dcére XXXXX, narodenej XXXXX, bytom u matky XXXXX, narodenej XXXXX, bytom XXXXX ulica XXXXX XXXXX, rozsah vyživovacej povinnosti mu bol určený rozsudkom Okresného súdu vo XXXXX z 18.01.2000, ktorý nadobudol právoplatnosť 28.01.2000 vo výške 16,60 € (500 Slovenských korún) mesačne počnúc od 28.01.2000 do rúk matky dieťaťa XXXXX, XXXXX bola týmto rozsudkom zverená do výchovy a starostlivosti matke XXXXX, za uvedené obdobie obvinený dlhuje pre svoju dcéru XXXXX na výživnom čiastku 1892,05 € (57.000,- Slovenských korún),

lebo je trestné stíhanie neprípustné podľa § 9 odsek 1 písmeno g Trestného poriadku a podľa článku 35 odsek 1 písmeno b), i) Európskeho dohovoru o odovzdávaní trestného konania, ktorý bol podpísaný 15. mája 1972 v Štrasburgu.

Odôvodnenie:
	Vyšetrovateľ Odboru kriminálnej polície, Okresného riaditeľstva Policajného zboru XXXXX stíhal obvineného XXXXX  za prečin zanedbania povinnej výživy podľa § 207 odsek 1, 3 písmeno b) Trestného zákona účinného od 01.01.2006, ktorého sa mal dopustiť spôsobom uvedeným vo výroku tohto uznesenia. Vyšetrovateľ uznesením z 30.06.2009 podľa § 228 odsek 2 písmeno a) Trestného poriadku účinného od 01.01.2006 prerušil trestné stíhanie pre neprítomnosť obvineného. 

	Dňa 16.09.2009 tunajšia prokuratúra prostredníctvom Generálnej prokuratúry Slovenskej republiky požiadala  podľa článku 6 odsek 1 a článku 8 odsek 1 písmeno b), e), g) Európskeho dohovoru o odovzdávaní trestného konania, ktorý bol  podpísaný 15.05.1972 v Štrasburgu, Ústredný justičný orgán XXXXX o prevzatie trestného stíhania XXXXX. 

Generálna prokuratúra Slovenskej republiky doručila tunajšej prokuratúre rozsudok XXXXX pod spisovou značkou XXXXX z 18.02.2013, prekladom ktorého z jazyka srbského do jazyka slovenského možno konštatovať, že obžalovaný XXXXX,  narodený XXXXX bol uznaný vinným zo spáchania trestného činu neplatenia výživného podľa § 221 odsek 1 Trestného zákona XXXXX. Uvedeným rozsudkom mu bol vymeraný trest odňatia slobody v dĺžke 30 dní a zároveň určený podmienečný odklad na 1 rok, kedy nesmie menovaný spáchať žiadny trestný čin. Rozsudok nadobudol právoplatnosť 08.03.2013. 

	Vyšetrovateľ uznesením z 21.08.2013 pokračoval v trestnom stíhaní podľa § 228 odsek 5 Trestného poriadku.  

	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

	Podľa § 9 odsek 1 písmeno g) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Podľa článku 35 odsek 1 písmeno b), i) Európskeho dohovoru o odovzdávaní trestného konania, ktorý bol podpísaný 15.05.1972 v Štrasburgu, osobu nad ktorou bol vynesený právoplatný  a vykonateľný trestný rozsudok, nemožno pre ten istý čin ani stíhať ani odsúdiť, ani na nej nemožno vykonať trest  v inom zmluvnom štáte, pokiaľ uvedený trest bol úplne vykonaný alebo sa vykonáva. 

Obvinenému XXXXX bol uložený trest rozsudkom XXXXX z 18.02.2013, ktorý nadobudol právoplatnosť 08.03.2013 za trestný čin neplatenia výživného  podľa § 221 odsek 1 Trestného zákona XXXXX. 

Vzhľadom k uvedenému som rozhodla tak, ako je vo výrokovej časti tohto uznesenia uvedené. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Králiková
prokurátorka